b"\n_START_ARTICLE_\nSerge Lifar\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLifar syntyi ven\xc3\xa4l\xc3\xa4isen virkamiehen perheeseen ja opiskeli Kiovan sotilaskoulussa. H\xc3\xa4n koki Kiovassa my\xc3\xb6s bolsevikkien aikaansaaman Ven\xc3\xa4j\xc3\xa4n vallankumouksen seuraukset._NEWLINE_H\xc3\xa4n oli ensimm\xc3\xa4isi\xc3\xa4 oppilaita Bronislava Ni\xc5\xbeinskan (Vatslav Ni\xc5\xbeinskin sisar) vuonna 1921 Kiovaan perustamassa balettikoulussa. H\xc3\xa4nen opintonsa koulussa sujuivat huonosti, ja h\xc3\xa4net erotettiin koulusta. H\xc3\xa4nen onnistui kuitenkin p\xc3\xa4\xc3\xa4st\xc3\xa4 tanssimaan Kiovan oopperan balettiin, jonka kanssa my\xc3\xb6s Bronislava Ni\xc5\xbeinskaja ty\xc3\xb6skenteli. H\xc3\xa4n ty\xc3\xb6skenteli ja opiskeli tuolloin my\xc3\xb6s Enrico Cecchettin johdolla. 18-vuotiaana h\xc3\xa4n l\xc3\xa4hti Sergei Djagilevin Ven\xc3\xa4l\xc3\xa4isen baletin mukaan. Pian h\xc3\xa4nest\xc3\xa4 tuli ryhm\xc3\xa4n johtava miestanssija ja my\xc3\xb6s impressaarin henkil\xc3\xb6kohtainen suosikki._NEWLINE_Ven\xc3\xa4l\xc3\xa4isen baletin ryhm\xc3\xa4ss\xc3\xa4 tanssi teki erityisesti koreografi George Balanchinen baleteissa. Ensimm\xc3\xa4isen oman koreografiansa h\xc3\xa4n teki vuonna 1929 tehdess\xc3\xa4\xc3\xa4n uuden version Igor Straviskyn baletista Renard (Kettu)._NEWLINE_Vuoden 1930 j\xc3\xa4lkeen Serge Lifar sai suurta suosiota, joka johtui erityisesti h\xc3\xa4nen omista balettikoreografioistaan. N\xc3\xa4it\xc3\xa4 olivat erityisesti h\xc3\xa4nen omat persoonalliset n\xc3\xa4kemyksens\xc3\xa4 baleteista Le Spectre de la Rose (Ruusu-unelma 1931) ja L'Apr\xc3\xa8s-midi d'un Faune (Faunin iltap\xc3\xa4iv\xc3\xa4 1935, musiikki Claude Debussy), molemmat alun perin Vatslav Ni\xc5\xbeinskin rooleja._NEWLINE_H\xc3\xa4n toimi 16 vuotta Pariisin oopperassa, aluksi ensitanssijana ja sittemmin balettimestarina. H\xc3\xa4n aloitti viikoittaiset balettiesitykset ja salmalla uuden tavan esitt\xc3\xa4\xc3\xa4 balettia itsen\xc3\xa4isiss\xc3\xa4 n\xc3\xa4yt\xc3\xb6ksiss\xc3\xa4, ei vain oopperan t\xc3\xa4ydent\xc3\xa4j\xc3\xa4n\xc3\xa4. Vuoden 1944 saksalaismiehityksen p\xc3\xa4\xc3\xa4tytty\xc3\xa4 Lifar sai kuitenkin l\xc3\xa4hte\xc3\xa4 Pariisin oopperasta. Syyn\xc3\xa4 oli liiallinen saksalaismielisyys tai liian l\xc3\xa4heiset suhteet saksalaisen miehitysjohdon kanssa. Potkujen j\xc3\xa4lkeen h\xc3\xa4n ryhtyi johtamaan Ballet Russe de Monte Carloa. Sittemmin h\xc3\xa4n kuitenkin palasi takaisin Pariisin oopperaan._NEWLINE_Serge Lifar toimi koreografina eri puolilla maailmaa aina vuoteen 1969 saakka ja johti innolla perustamaansa Institut chor\xc3\xa9graphique de l'Op\xc3\xa9ra et l'Universit\xc3\xa9 de la dansea. J\xc3\xa4\xc3\xa4hyv\xc3\xa4isn\xc3\xa4yt\xc3\xb6ksens\xc3\xa4 h\xc3\xa4n piti vuonna 1956 Albertin roolissa baletissa Giselle._NEWLINE_Serge Lifar on tunnettu ja arvostettu baletin teoriaa, sen sek\xc3\xa4 yleisemminkin tanssin historiaa k\xc3\xa4sittelevien teosten kirjoittajana. H\xc3\xa4net on haudattu Pariisin l\xc3\xa4hell\xc3\xa4 sijatsevalle Sainte-Genevi\xc3\xa8ve-des-Bois'n ven\xc3\xa4l\xc3\xa4iselle hautausmaalle."